



**projekt »omamljen.si z delom«**

**Fundacija Vincenca Drakslerja za odvisnike  
Socialno Podjetje**

Projekt »OMAMLJEN.SI Z DELOM« je Fundacija Vincenca Drakslerja so.p. pričela izvajati avgusta 2012 na podlagi Javnega razpisa za spodbujanje razvoja socialnega podjetništva II. Fundacija Vincenca Drakslerja so.p. je za izvajanje projekta prejela skupaj s partnerjem 299.104,83 EUR sredstev Evropskega socialnega sklada in Ministrstva za delo, družino, socialne zadeve in enake možnosti. Projekt izvaja skupaj s podjetjem Center ponovne uporabe d.o.o., ki je prvo socialno podjetje v Sloveniji. Projekt tako pomeni prenos dobrih praks znotraj Slovenije.

Projekt »OMAMLJEN.SI Z DELOM« predstavlja inovativno integracijo udeležencev za uresničevanje svojega potenciala. Glavni namen projekta socialnega podjetništva Fundacije Vincenca Drakslerja so.p. je v motiviranju in pripravi ter kontinuiranem implementiranju aktivnosti projekta, s katerimi nameravamo doseči kvalitetne spremembe v realizaciji enakih možnosti predstavnikov ranljivih skupin na trgu dela in spodbujati ter krepiti socialno vključenost teh posameznikov. Poslanstvo našega socialnega podjetništva je z vizionarskim in kreativnim pristopom kontinuirano izvajati socialno integracijo oseb iz ranljivih skupin prebivalstva.

Cilji projekta so:

* Na socialnem področju:
* Z zaposlitvijo predstavnikov iz ranljivih skupin odpravljamo njihovo brezposelnost in pomagamo pri njihovi socialni integraciji;
* Usposabljanje in motiviranje oseb iz ranljivih skupin za uresničevanje socialne integracije;
* Proizvodi, ki jih ponujamo v naših trgovinah so cenovno dostopni tudi ljudem z nižjo kupno močjo.
* Na področju okolja:
* Varujemo okolje saj preprečujemo, da se še uporabni proizvodi ne odložijo na odlagališče smeti, pač pa ponovno uporabijo;
* S predelavo rabljenih proizvodov zmanjšujemo potrebo po novih proizvodih in s tem pozitivno vplivamo na zmanjšanje potrošnje novih naravnih virov;
* Zmanjšujemo trajnostno rabo naravnih virov, onesnaževanja vode in zraka
* Na ekonomskem področju:
* Zmanjšujemo brezposelnost oseb iz ranljivih skupin;
* V delavnicah izdelujemo nove proizvode in obnavljamo rabljene, s čimer ustvarjamo nova delovna mesta za osebe iz ranljivih skupin prebivalstva;

V okviru projekta smo v obsegu 100 ur usposabljali 10 oseb iz ranljivih skupin in sicer 4 bivše odvisnike od prepovedanih drog in alkohola, 3 invalide in 3 osebe, starejše od 50 let. Po končanem usposabljanju smo po eno osebo iz vsake skupine zaposlili. Prav tako smo preko projekta zaposlili tudi vodjo projekta za polovični delovni čas.

Iz sredstev MO Kranj in donacij gospoda Drakslerja smo obnovili delavnice, iz sredstev projekta pa smo nabavili večji del strojev in opreme za delavnice. Tako imamo mizarsko delavnico za obnovo pohištva in izdelavo novega pohištva, elektro delavnico za pregled in popravilo električnih aparatov ter šiviljsko delavnico.

Odprli smo 4 trgovine z rabljenimi in obnovljenimi predmeti in sicer dve v Kranju, eno v Pristavi pri Tržiču in eno v Radovljici. Izvajamo tudi delovno usposabljanje bivših odvisnikov od prepovedanih drog in alkohola, ki bivajo v Reintegracijskem centru in zaposlitveno rehabilitacijo invalidov. V času trajanja projekta smo imeli na delovnem usposabljanju 32 bivših odvisnikov in 25 invalidov. Z dejavnostjo ponovne rabe pa smo pred uničenjem obvarovali za 50 ton še uporabnih predmetov.

Za promocijo in razvoj socialnega podjetništva smo organizirali svetovalno pisarno za socialno podjetništvo, kjer nudimo informacije o socialnem podjetništvu in pomagamo pri ustanavljanju novih socialnih podjetij.

Projekt predstavljamo širši javnosti preko internetne strani, facebook profilov, predstavitvenih letakov, predstavitvah v šolskih centrih, Zavodu za zaposlovanje, Obrtni zbornici, objavah v časopisih, radiu in televiziji.